Paula Brečak Zagrepčanka je koja studira u Abu Dhabiju na New York Universityju. Aktivna je na različitim platformama, od čega najviše na Instagramu na kojem joj je nickname thewolfnomad. Uz putovanja i dijelove iz privatnog života koje dijeli na ovoj društvenoj mreži, od ostalih influencera razlikuje ju progovaranje o temama seksualnosti i ljubavnih odnosa i to posebice o onim temama koje su veliki tabu.

Paula ima 21 godinu i trenutno je u Abu Dhabiju gdje studira sociologiju na New York Universityju. Posljednja je godina preddiplomskog studija (četvrta), a kroz kolegije koje je odabirala na svojem fakultetu fokusirala se na Rodne studije i studije seksualnosti (Gender and Sexualiy Studies). Na svojem Instagramu uz objave putovanja, počela je aktivno progovarati upravo o tim temama.

Otvoreno priča o analnom seksu, poligamiji/poliamoriji, seks igračkama, dating aplikacijama i mnogo čemu drugom, a uskoro priprema temu o spolnim bolestima. Budući da studira po američkom Liberal Arts sistemu koji omogućava interdisciplinarno obrazovanje, njezini kolegiji nisu morali biti samo iz sociologije, pa je o ljudskoj seksualnosti slušala i iz psihologije, biologije, politologije.

Njezini pratitelji također joj se otvaraju kada se radi o ovim temama, a u moru istih influencera/ica bez kvalitetnog sadržaja – slagali se ili ne s nekim Paulinim stavovima – netko je na Instagramu konačno otvorio mnoge tabu teme o kojima bi se trebalo pričati, ali se ne priča. Osim na Instagramu, Paula objavljuje i na Facebooku te svojem blogu.

Studiraš u Abu Dhabiju na New York Universityju. Vratimo se malo unatrag. Kako je uopće do toga došlo?

Oduvijek sam željela živjeti u New Yorku, valjda sam kao klinka gledala puno filmova i serija smještenih tamo pa sam tako primijetila i New York University. Onda sam saznala koliko košta jedan takav fakultet, a i život u jednom takvom gradu… No na Sajmu stipendija koji se svake godine održava u Zagrebu otkrila sam da NYU ima novi kampus u Abu Dhabiju gdje se nude pune stipendije svima kojima su potrebne i puno prilika za putovanja i globalno obrazovanje. Nakon toga, nije bilo teško odabrati NYUAD kao prvu opciju.

U kojem trenutku si postala aktivnija na Instagramu, to jest, zašto si odlučila pričati o temama vezanima za seksualnost i odnose?

O ljudskoj seksualnosti počela sam pričati ove zime kada sam objavila sadržaj o menstrualnoj čašici i vidjela da ljude takve teme zanimaju, ali i da je obrazovanje iz spolnog zdravlja kod nas zakazalo. Zabrinjavajući postotak ljudi uopće nije znao kako menstruacija funkcionira…

Ljudska seksualnost vrlo je bitan aspekt života i pojedinca i društva, a kod nas je nešto o čemu je sramota pričati zbog čega ljudi nemaju osnovno obrazovanje o stvarima koje ih se itekako tiču.

Je li te u početku bilo malo sram, to jest, je li ti bilo neugodno? Ako i je, nije se tako činilo, a i sama govoriš da su to teme o kojima se treba govoriti.

Nije mi bilo neugodno, godinama otvoreno pričam i učim o ljudskoj seksualnosti, samo sada to radim malo više javno. Naravno da ima ljudi koji zbog te otvorenosti o meni svašta govore, no time samo potvrđuju da su ovo bitne teme koje se moraju destigmatizirati.

Jako puno putuješ, zanimljivo pišeš, ali na Instastoryjima su možda najposebniji upravo razgovori o odnosima i seksualnosti. Uz to, objavljuješ i na blogu te Facebooku.

Moj Instagram profil obuhvaća moj život. Imala sam privilegiju živjeti u pet različitih država i puno putujem tako da su dobar dio mog Instagrama priče i slike s različitih lokacija u svijetu. Mislim da sklonost društvenim znanostima, aktivizmu i putovanjima idu skupa, tako da su to sve teme koje se provlače. Inspirirana seksualnim edukatoricama na Instagramu kao što su @sluttygrlprobs i @drzhana, pomislila sam da bih mogla probati nešto slično i iskoristiti društvene mreže kao platformu za SexEd. Pune tekstove objavljujem na blogu thewolfnomad.com, a na Instagramu i Facebooku napišem sažetak i otvorim prostor za dijalog.

Što je to SexEd koji si pokrenula na profilu?

SexEd skraćenica je za Seksualnu edukaciju koja obuhvaća obrazovanje o spolnom zdravlju, emocionalnom i mentalnom zdravlju vezanom za seks i partnerske odnose, pristanku, kako prepoznati i reagirati na seksualno uznemiravanje i napad, kontracepciju i siguran seks, obrazovanje o različitim seksualnostima i orijentacijama te općenito normalizaciju ljudske seksualnosti.

Seksualnost te spolno zdravlje još su uvijek velike tabu teme kod nas i nitko ne preuzima odgovornost da ljude nauči o nečemu sto je veliki dio ljudskog identiteta. Djecu se ne uči o autonomiji tijela i pristanku pa šlatanje postaje normalna pojava u osnovnim školama. Mlade se ne uči da su mnoge spolne bolesti asimptomatske te da se treba redovno testirati, niti kako se testirati u Hrvatskoj. Ljude se ne uči kako izgleda seksualno uznemiravanje i kako na njega reagirati, nešto što je u mnogim zemljama Zapadnog svijeta obavezna edukacija u školama i sveučilištima te u privatnim i državnim firmama.

Paulin SexEd video o poligamiji.

Screenshot: thewolfnomad.com

Otvaraju li ti se ljudi u razgovorima o ovim temama?

Da, iznenađena sam koliko ljudi me pita za neki savjet ili samo žele razgovarati. Ja nisam seksualna niti psihoterapeutkinja i ne rješavam tuđe probleme, ali uvijek mogu dati svoju perspektivu i popis literature, predavanja i podcastova na temu.

Pisala si nedavno o poligamiji, te i sama kažeš da si poligamna. Kako si se pronašla u tome unatoč tome što živimo u društvu koje to doživljava potpuno neprirodnim?

Više volim izraz poliamorija, lijepo prikazuje kako je naglasak na više ljubavi i tako možda malo odvlači od stereotipa da su ljudi poligamni samo radi seksa. Mislim da ne možeš studirati sociologiju, a pogotovo ne ljudsku seksualnost, bez da se bar jednom postavi pitanje o monogamiji.

Konkretnije sam počela razmišljati o tome prije tri godine, imala sam razne veze u međuvremenu, a one koje su za mene najbolje funkcionirale bile su poligamne. Vlastitu seksualnost vidim kao fluidnu, ne volim ljude svrstavati u kategorije, imam osobe koje su mi drage i pustim da se odnosi razvijaju organski žele li u romantičnom, seksualnom, prijateljskom ili nekom drugom smjeru. Meni se zaista pokazalo da mogu imati više nježnih, intimnih i romantičnih odnosa koji, uz pravilnu komunikaciju, mogu idealno paralelno funkcionirati.

Kada pričam o tome, bitno mi je naglasiti da ne tvrdim kako postoji jedan pravi način romantične veze, svakome nešto drugo odgovara. Ono što mislim da je bitno jest da zaista razmislimo o vlastitom odabiru, a ne da bez pitanja samo prihvatimo društvenu normu.

Ljubavni odnosi tvoja su tema – u svim vrstama veza. Što su po tebi tabu teme o kojima se ne priča ni u javnosti, a ni u partnerskim odnosima?

Misli da je jedna od najvećih tabu tema u partnerskim odnosima ljubomora. U savršenoj Hollywoodskoj monogamnoj vezi ljubomora ne postoji. Društvena normativnost monogamije govori nam da ako ljubav zaista postoji, onda se ne javlja niti privlačnost prema nekomu dugome, niti ljubomora.

Naučeni smo da je ljubomora negativna, ružna i zločesta, da ju moramo negirati, skrivati i potisnuti. To jednostavno nije istina. Treba raditi na tome kako se zdravo nositi s ljubomorom, kako ju iskomunicirati partneru, kako preuzeti odgovornost za vlastite emocije te raditi na sebi i vlastitom emocionalnom zdravlju.

Govoriš i o seksualnosti, analnom seksu, igračkama… Koje su po tebi još svojevrsne “tabu” teme kada je riječ o seksualnosti i što još možemo očekivati na tvojem profilu da ćeš otvoriti kao temu?

Jedna od izuzetno bitnih tema koja se mora osloviti i ozbiljno shvatiti, a koja je još uvijek ignorirana u našem društvu, jest tema pristanka (consent). Ljudi moraju biti educirani što je to pristanak te da je bilo kakav seksualni čin bez izričitog pristanka seksualno uznemiravanje ili napad. To uključuje dodirivanje, slanje golih slika, seksualno eksplicitne komentare… – sve te stvari koje je društvo normaliziralo, kada se vrše bez izričitog pristanka, seksualno su uznemiravanje. Pristanak je baza seksualne edukacije i moramo ga razumjeti i iskomunicirati bilo da pričamo o romantičnim, seksualnim ili kink odnosima.

Iduća planirana tema za SexEd Dijaloge jest spolno zdravlje, destigmatizacija spolno prenosivih bolesti i edukacija o tome kako i gdje se testirati u Hrvatskoj.

Veselim se uskoro pisati i o kinku, BDSMu i fetišima, mislim da je to dobrom djelu populacije još sasvim apstraktna tema. Manija za Pedeset nijansi sive malo je, kao, popularizirala BDSM, no zapravo ga sasvim krivo prikazujući. S nedostatkom komunikacije i pristanka, to je zapravo prikaz jednog vrlo nasilnog odnosa. Kink veze mogu biti zaista lijepe i dragocjene, ali potrebno je educirati se.

Po tvojemu mišljenju, da nisi otišla vani na studij, bi li imala jednaku priliku ovoliko se otvoriti i učiti i govoriti o temama o kojima danas govoriš?

Živjeti na sveučilištu koje je toliko internacionalno zaista mi je otvorilo razmišljanja po pitanju ljudske seksualnosti. Imam prijatelje koji tražili roditelje da im ugovore brak, profesore koji otvoreno pričaju o svojim istospolnim partnerima ili poliamornoj zajednici, kolege koji su organizirali seks partije i one koji su seks odlučili prakticirati samo u braku… Kada upoznaješ ljude koji seksualnost prakticiraju na toliko različitih načina, jednostavno moraš o tome početi razmišljati.

Mislim da je odlazak na NYU specifično zaslužan za SexEd Dijaloge, budući da glasi kao jedno od liberalnijih sveučilišta u SAD-u, a neki od predavača koji se bave ljudskom seksualnosti svjetski su prepoznati znanstvenici. Ne znam bih li isto obrazovanje nužno dobila i na drugim fakultetima, ali bojim se da u Hrvatskoj sigurno ne bih. Također, jednom godišnje obavezna nam je edukacija o pristanku, postoje posebne procedure, odvjetnici i uredi za slučajeve seksualnog uznemiravanja, napada i diskriminacije na temelju roda ili seksualnosti. Sve to inspiriralo je SexEd Dijaloge.

Što vidiš kao glavnu prednost studiranja u Abu Dhabiju?

NYU Abu Dhabi zaista puno pruža svojim studentima i brine se za njih. Prednost Abu Dhabija svakako su poslovne prilike u čijem pronalasku pomaže i samo sveučilište. Uobičajeno je da studenti tokom školovanja stažiraju u nekoj firmi pa nakon završenog studija dobiju i stalno zaposlenje.

Proputovala si 36 zemalja. Nakon New Yorka, gdje ti je bilo najljepše ako to uopće možeš izdvojiti?

New York me svakako oduševio, živjela sam tamo tokom jednog semestra no voljela bih se vratiti i provesti barem par godina. To je grad koji za mene jednostavno zrači otvorenošću, prihvaćanjem, toplinom i mogućnostima…

Jedno od ljepših putovanja bila mi je Gruzija – predivna priroda, topli ljudi, najfinija hrana i najslađe vino. Ta zemlja je za mene sinonim toplog dnevnog boravka bakine kuće na selu.

Za kraj, zašto wolfnomad?

Osmislila sam to dosta davno i nema nekog pretjerano dubokog značenja. Vuk mi je spirit animal, a nomad zato što sam originalno pisala samo o putovanjima, ali i zato što se stvarno često selim, haha.

Thewolfnomad pratite na:

Blog

Instagram

Facebook